text: 10 сакавік 2011, 18:01
  Міністэрства інфармацыі Беларусі будзе абскарджваць рашэньне Вышэйшага гаспадарчага суду па пазовах ЗАТ "Аўтарадыё" да Мінынфарму, заявіў агенцтву "Інтэрфакс-Захад" міністар інфармацыі Беларусі Алег Праляскоўскі.
  "Я вельмі зьдзіўлены вынікамі гэтага разбору. Прынятыя судзьдзём Валерыем Шобікам рашэньні не лічу справядлівымі", – сказаў міністар.
  Праляскоўскі падкрэсьліў, што "Мінынфарм зробіць усё магчымае, каб аднавіць справядлівасьць". У прыватнасьці, у найбліжэйшы час мяркуецца падаць касацыйную скаргу ў Касацыйную калегію Вышэйшага гаспадарчага суду, удакладніў міністар.
  Учора Вышэйшы гаспадарчы суд прызнаў несапраўднымі рашэньне камісіі па тэлебачаньні і радыёвяшчаньні Беларусі ануляваць права ЗАТ "Аўтарадыё" на наземнае эфірнае перадаваньне, а таксама вынесенае "Аўтарадыё" папярэджаньне Міністэрства інфармацыі.
  Міністэрства абвінаваціла радыёстанцыю ў "невыкананьні творчай канцэпцыі і публічных закліках да экстрэмісцкай дзейнасьці".
  Абвінавачаньне было зьвязанае з разьмяшчэньнем у эфіры радыё агітацыйных матэрыялаў альтэрнатыўных кандыдатаў у прэзыдэнты Беларусі, у адным зь якіх зьмяшчалася фраза "лёс краіны вырашаецца не на кухні, а на плошчы".